Scandal uriaș la Federația de Fotbal: doi directori au fost demiși și sunt acuzați de corupție
Federaţia Spaniolă de Fotbal (RFEF) a demis joi, doi dintre directorii săi, după ce sediul forului a fost percheziţionat în urmă cu o zi pentru presupuse fapte de corupţie, informează L'Equipe.
Într-un comunicat, forul a precizat că i-a demis pe directorul departamentului juridic, Pedro González Segura, şi pe directorul de resurse umane, José Javier Jiménez.
De asemenea, RFEF a anunţat încetarea colaborării cu firma de avocatură a lui Tomas Gonzalez Cueto, GC Legal, implicată în ancheta unui tribunal spaniol pentru corupţie, gestiune frauduloasă şi spălare de bani.
Percheziţiile au avut loc în urma suspiciunilor de corupţie legate de contractul pentru Supercupa Spaniei încheiat între RFEF şi Arabia Saudită, regatul saudit plătind 40 de milioane de euro pe an începând din 2020 pentru a găzdui evenimentul.